**สุภาษิตคำโคลง**

**พระมาลัยเทพเถรเจ้าเสด็จจาริกไปโปรดสัตว์นรก**

บาปธรรมสิบสี่นั้น ตามสนอง

อวิชชาตัณหาจอง สัตย์ไว้

โยคาวจรปอง มละบาป ธรรมแฮ

ถึงมรรคผลกลได้ ชอบด้วยคุณธรรม

คุณธรรมประจักษ์แจ้ง ใจสัตว์

ตามพระปรมัตถ์อรรถ ออกพร้อง

โดยนัยพระเจ้าตรัส กองจิต ละเอียดนา

แปดสิบเก้ายอต้อง แต่งตั้งเป็นมูล

**จิต๑**แห่งเราท่านนี้ ดวงเดียว

บางคาบมักแปรเปรียว ยากยั้ง

บางทีคิดฉุนเฉียว นึกฉับ พลันนา

บางคาบมืดมนพลั้ง ผิดถ้อยทางธรรม

บางจิตคิดยิ่งด้วย โมหันธ์

บางจิตอิจฉากัน ส่อร้าย

บางจิตมากด้วยตัณ หาโลภ กามนา

บางจิตคร้านเกียจร้าย เนิ่นช้าแรมการ

๑ ธรรมชาติที่รู้อารมณ์, สภาพที่นึกคิด, ความคิด ตามหลักฝ่ายอภิธรรมจำแนกจิตเป็น ๘๙

**แบ่งโดยชาติ** เป็น อกุศลจิต ๑๒ กุศลจิต ๒๑ วิปากจิต ๓๖ และกิริยาจิต ๒๐

**แบ่งโดยภูมิ** เป็น กามาวจรจิต ๕๔ รูปาวจรจิต ๑๕ อรูปาวจรจิต ๑๒ และโลกุตรจิต ๘